Barkhoff (Landkreis Rodenborg)

De Barkhoff () is en Hoff in de Gemeen Söttmer (Samtgemeen Söttmer) in’n Landkreis Rodenborg, Neddersassen. De Oort höört polietsch al von öllers bi Groot Söttmer mit bi.

 Geografie 

De Hoff liggt op dat Süüdöver von de Wiest op’n Rand von de Geest hen na dat Daal von de Wiest.

De Naveröörd sünd Reeßen in’n Noorden, Söttmer in’n Noordoosten, Fährhoff un Hellweeg in’n Süüdoosten, Evernhusen un Hemelbarg in’n Süüdwesten un Stuckenbossel in’n Westen.

 Historie 

In de öllsten Oorkunnen ut de Tied üm 1320 kummt de Hoff as Berchoff vör un weer de Verwalterhoff von en egene Villikatschoon.

De Hoff hett bet 1650 de Familie Schumacker tohöört. As de eenzige Söhn von de Familie in’n Dörtigjohrigen Krieg doodbleven is, is de Hoff an de Dochter Margreta Schumacker gahn, de Gerdt Lohmann freet hett. Sietdem höört de Hoff bet vondaag de Familie Lohmann to, de över lange Tieden Meiers weren.Barkhof: alt und geschichtsträchtig, Rotenburger Rundschau an’n 20. Dezember 2001

In Andreas von Mandelslo sien Registrum ecclesiae Verdensis ut dat 16. Johrhunnert kummt de Barkhoff as Meierhoff un Haupthoff von de Villikatschoon vör. De Hööv in Reeßen, Waaschen, Brockhoff, Hellweeg un Seedörp weren von’n Barkhoff afhängig.

An’n 2. Februar 1820 is de Hoff ünner Johan Ditrich Lohmann afbrennt, aver noch in dat sülve Johr wedder opboot worrn. Eerst mit dat Aflösungsgesett ut dat 19. Johrhunnert is de Familie Lohmann Besitter von’n Hoff worrn un hett de olen Meierrechten utlööst.

Ok en Watermöhl hett bet in dat 20. Johrhunnert to’n Hoff tohöört.

In dat Johr 2001 harr de Hoff en Grött von 80 Hektar un hett mit 50 Keih Melk produzeert un Rinnertucht bedreven.

 Verwaltungsgeschicht 

In de Franzosentied von 1810 bet 1814 hett de Oort to de Mairie Horß in’n Kanton Otterbarg höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1885 to de Amtsvaagdie Söttmer in dat Amt Rodenborg tohöört. Na 1885 weer dat in’n Kreis Rodenborg. 1977 is dat Deel von’n ne’en un grötteren Landkreis Rodenborg worrn.

De Oort is as Deel von de Gemeen Söttmer an’n 1. März 1974 mit de Gemeenreform in Neddersassen an de ne’e un gröttere Gemeen Söttmer kamen.

 Inwahnertall 

 Religion 

De Barkhoff is evangeelsch-luthersch präägt un höört to dat Kaspel von de Georg-Kark in Söttmer.

För de Kathoolschen is de Corpus-Christi-Kark in Rodenborg tostännig.

 Weertschop un Infrastruktur 

 Verkehr 

De Barkhoff liggt an en lüttje Blangenstraat von de Bundsstraat 75, de in’n Westen över Söttmer na Rodenborg geiht un in’n Westen in de Landsstraat 168 övergeiht, de över Stuckenbossel na Otterbarg föhrt. In’n Süden geiht de Kreisstraat 205 na Hellweeg un in’n Süüdwesten de K 237 na Evernhusen.

De nächste Autobahn is de Autobahn 1 (Afsnidd Hamborg–Bremen). De Opfohrt 50 Stuckenbossel liggt een Kilometer in’n Noordwesten von’n Barkhoff an de B 75.

De nächste Bahnhoff is so bi veer Kilometer wied weg in’n Süüdoosten de Bahnhoff Söttmer an de Bahnlien Hamborg–Bremen.

 Scholen 

De Kinner ut Barkhoff gaht na de Grundschool Söttmer. Na de 4. Klass wesselt se op de Oberschool Söttmer oder op dat Gymnasium Söttmer.

 Footnoten 

Kategorie:Hoff
Kategorie:Landkreis Rodenborg (Wümm)